पाएं अपने शहर की ताज़ा ख़बरें और फ्री ई-पेपरडाउनलोड करें
सारण में अलग-अलग सड़क हादसों में दो लोगों की मौत हो गई, 6 लोग घायल हो गए। पहली घटना छपरा सीवान हाइवे पर बलडीहा गांव के पास की है, जहां दो बाइकों की सीधी भिड़ंत में एक युवक की मौत हो गई। हादसे में एक बच्ची समेत 3 लोगों की हालत गंभीर बनी हुई है। दूसरी घटना मांझी में हुई, जहां तेज रफ्तार ट्रक की टक्कर से साइकिल सवार की मौत हो गई। तीसरी घटना मांझी- ताजपुर मुख्य मार्ग पर हुई। यहां पिकअप व ऑटो की टक्कर में ऑटो पर सवार 5 यात्री गंभीर रूप से घायल हो गए। सभी घायलों का इलाज सदर अस्पताल में चल रहा है।
बेटी के साथ दवा लेने जा रहा था, हादसे में हुई मौत
मंगलवार दोपहर दाउदपुर थाना क्षेत्र के बंगरा-बिनटोलिया गांव निवासी रामप्रवेश बीन के पुत्र लाल साहब बीन (40) अपनी बेटी पुष्पा (12) के साथ दवा लेने जा रहा था। इसी दौरान सामने से आ रही बाइक ने टक्कर मार दी। घटना के बाद इलाके में हड़कंप मच गया। स्थानीय लोगों की भीड़ जमा हो गई। लोगों ने सभी घायलों को सदर अस्पताल में भर्ती करवाया, जहां डॉक्टरों ने लाल साहब बीन को मृत घोषित कर दिया। वहीं उसकी बेटी समेत अन्य दो युवकों की हालत गंभीर बनी हुई। इधर, घटना की सूचना मिलते ही पुलिस मौके पर पहुंच गई और शव को पोस्टमार्टम के लिए भेज दिया। घटना के बाद मृतक की पत्नी और मां का रो-रोकर बुरा हाल है।
ट्रक ने पीछे से मारी टक्कर, मौत
मांझी में बिहार-UP बार्डर के पास NH पर तेज रफ्तार ट्रक ने साइकिल सवार को पीछे से टक्कर मार दी। घटना के बाद हाइवे पर लोगों की भीड़ लग गई। स्थानीय लोगों ने घायल को इलाज के स्थानीय अस्पताल में भर्ती करवाया, जहां इलाज के दौरान युवक की मौत हो गई। मृतक की पहचान परसा थाना क्षेत्र के वनकेसरा गांव निवासी छठु साह के पुत्र 45 वर्षीय पप्पू साह के रूप में हुई है। परिजनों के अनुसार पप्पू मंगलवार दोपहर साइकिल से अपने रिश्तेदार के घर जा रहा था, तभी हादसा हुआ। पुलिस के अनुसार शव को पोस्टमार्टम के लिए भेज दिया गया है। ट्रक चालक की तलाश की जा रही है।
पिकअप व ऑटो की टक्कर में पांच यात्री घायल
मांझी- ताजपुर मुख्य मार्ग पर डुमरी गांव के समीप मंगलवार को पिकअप और टेम्पो की टक्कर में टेम्पो सवार 5 यात्री गम्भीर रूप से घायल हो गए। घटना के बाद स्थानीय मुखिया संजीत साह ने सभी घायलों को अपने वाहन से इलाज के लिए PHC पहुंचाया। जहां से प्राथमिक उपचार के बाद चिकित्सकों ने ताजपुर की विनावती कुंवर और खजुहट्टी की देवमुनि देवी को बेहतर इलाज के लिए छपरा रेफर कर दिया गया।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva bho_Deva hin_Deva bho_Deva hin_Deva zho_Hant eng_Latn